News Update: จับตาท่าทีนานาประเทศต่อน้ำมันรัสเซีย สหรัฐฯ เปิดฉากแบน ย้ำเสรีภาพมีราคาต้องจ่าย อังกฤษ - EU เตรียมลดการนำเข้าเช่นกัน จีนเห็นโอกาสซื้อหุ้นบ.พลังงานและโภคภัณฑ์รัสเซีย - FINNOMENA
สหรัฐฯ เปิดฉากแบนการนำเข้าน้ำมันจากรัสเซีย ขณะที่อังกฤษ และ EU เตรียมลดการนำเข้าจากรัสเซียเช่นกัน ด้านจีนมองเห็นโอกาสช้อนซื้อหุ้นบริษัทพลังงานและสินค้าโภคภัณฑ์สัญชาติรัสเซีย
9 มี.ค. 2565

สหรัฐฯ เปิดฉากแบนการนำเข้าน้ำมันจากรัสเซีย ขณะที่อังกฤษ และ EU เตรียมลดการนำเข้าจากรัสเซียเช่นกัน ด้านจีนมองเห็นโอกาสช้อนซื้อหุ้นบริษัทพลังงานและสินค้าโภคภัณฑ์สัญชาติรัสเซีย
🇺🇸 ปธน.โจ ไบเดน กล่าวว่า สหรัฐฯ จะห้ามการนำเข้าน้ำมันจากรัสเซีย แม้ว่าชาติพันธมิตรอาจไม่ได้อยู่ในสถานะที่สามารถร่วมแผนดังกล่าวได้ก็ตาม โดยหวังว่านี่จะทำให้กำลังการรบและแรงหนุนด้านการเงินของรัสเซียสั่นคลอน
ปธน. ไบเดน ยังได้กล่าวเตือนชาวอเมริกันด้วยว่า อาจต้องเผชิญกับราคาน้ำมันที่สูงขึ้น เพราะ “การปกป้องเสรีภาพนั้นมีราคาที่ต้องจ่าย”
โดยสำนักงานพลังงานสากล (IEA) เห็นชอบที่จะระบายน้ำมันกว่า 60 ล้านบาร์เรลออกจากคลังสำรอง ซึ่งกว่า 30 ล้านบาร์เรลจะมาจากสหรัฐฯ เพื่อบรรเทาราคาน้ำมันดิบที่ยังคงปรับตัวสูงขึ้นอย่างต่อเนื่อง
ในปีที่แล้ว สหรัฐฯ นำเข้าน้ำมันดิบและและผลิตภัณฑ์ปิโตรเลียมจากรัสเซียเกือบ 700,000 บาร์เรลต่อวัน ขณะที่รัสเซียส่งออกน้ำมันไปยังยุโรปถึง 4.5 ล้านบาร์เรลต่อวัน
🇬🇧 หลังสหรัฐฯ ประกาศมาตรการดังกล่าว อังกฤษได้ออกมาประกาศเช่นกันว่าจะลดการนำเข้าน้ำมันจากรัสเซียให้ได้ภายในปลายปีนี้
🇪🇺 ยุโรปเผยแผนเลิกพึ่งพาพลังงานจากรัสเซีย โดยจะเริ่มลดการนำเข้าก๊าซธรรมชาติจากรัสเซีย 2 ใน 3 ส่วน เพื่อเป็นอิสระจากการพึ่งพาเชื้อเพลิงจากรัสเซียภายในปี 2030 โดยจะมีการหารือเพิ่มเติมในวันพฤหัสบดีนี้ (10 มี.ค.)
ตอนนี้สมาชิกของ EU ทั้งหมด 27 ประเทศ พึ่งพาก๊าซธรรมชาติจากรัสเซีย 40% น้ำมัน 27% และถ่านหิน 46% ของปริมาณที่ใช้ทั้งหมดต่อปี ซึ่งออร์ซูลา ฟอน แดร์ เลเยน ประธานคณะกรรมาธิการยุโรป (EC) ต้องการให้ยุโรปเป็นอิสระจากรัสเซีย โดยให้เหตุผลว่ายุโรปไม่ควรพึ่งพาซัพพลายเออร์ที่เป็นภัยคุกคามอย่างชัดเจนได้
🇷🇺 ตอนนี้รัสเซียกำลังเจอศึกหนักจากมาตรการคว่ำบาตรของสหรัฐฯ และพันธมิตร โดยเมื่อวานนี้ (8 มี.ค.) อเล็กซานเดอร์ โนวัค รองนายกฯ รัสเซีย ได้ออกมาบอกว่า รัสเซียอาจพิจารณาระงับท่อส่งก๊าซธรรมชาติ นอร์ด สตรีม 1 เพื่อตอบโต้ที่เยอรมันสั่งระงับนอร์ด สตรีม 2
🇨🇳 ด้านจีนซึ่งเป็นพันธมิตรสำคัญของรัสเซียนั้น กำลังพิจารณาซื้อหุ้นบริษัทพลังงานและสินค้าโภคภัณฑ์ของรัสเซีย เช่น Gazprom PJSC ผู้ผลิตก๊าซรายใหญ่ และ United Co. Rusal International PJSC บริษัทผู้ผลิตอลูมิเนียม
โดยรัฐบาลจีนกำลังเจรจากับบริษัทที่รัฐบาลเป็นเจ้าของถึงโอกาสในการลงทุนดังกล่าว ซึ่งผู้ที่เกี่ยวข้องกับเรื่องนี้กล่าวว่า ข้อตกลงใดๆ ที่อาจเกิดขึ้นเป็นเพราะจีนให้ความสำคัญกับความมั่นคงด้านอมากขึ้น ไม่ได้เป็นการสนับสนุนการรุกรานยูเครนแต่อย่างใด
อ้างอิง: 
https://www.bloomberg.com/news/articles/2022-03-08/china-considers-buying-stakes-in-russian-energy-commodity-firms?sref=e4t2werz 
https://www.voathai.com/a/us-bans-imports-of-russian-oil-amid-ukraine-invasion-03082022/6475672.html 
https://www.thairath.co.th/news/foreign/2336291 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
น้ำมัน
ยูเครน
รัสเซีย
รัสเซียยูเครน
ราคาน้ำมัน
วลาดิมีร์ ปูติน
สงคราม
สงครามยูเครน
สี จิ้นผิง
โจ ไบเดน
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA